Tre års teori er i denne uge blev omsat til praktik hos 3.G på HTX i Hjørring. Eleverne skulle nemlig bruge deres naturvidenskabelige evner til at producere et brugbart produkt. Det blev blandt andet til en transportabel vindmølle. - Det er jo en vindmølle, vi selv har lavet med aerodynamiske flyvevinger, og så skal man kunne skille den af og tage med sig på farten, forklarer Sofie Zanani fra 3.X på HTX i Hjørring. Hun har sammen to andre 3.G'ere brugt ugen på at bygge vindmøllen. - Den skulle gerne kunne producere nok strøm til, at man skal kunne oplade sin telefon eller sit værktøj, og så kan man tage den med sig, siger Sofie Zanani. En uge til projektet 3.G’erne har haft en lille uge til at vise, at de kunne omdanne næsten tre års naturvidenskabelig teori til et konkret projekt. - Man skal i hvert fald tænke sig om på en anden måde, end man ellers ville gøre. For selv om man er vant til at stå i et fysiklaboratorie, så er det noget andet, når man skal ud og arbejde med det, påpeger Simon Riisager fra 3.X. Det er alle 3.G'ere på HTX i Hjørring, der i denne uge er i værkstederne og laboratorierne. Der bliver arbejdet med alt fra vindmøller til forsøg med fødevare og gocarts. - En ting er, at man inde i et fysiklokale hører om Newtons tre love, men når man lige pludselig ser, hvordan det hænger sammen, så jeg tror, det giver en helt anden forståelse. Man kan genkende naturvidenskaben i de ting, man arbejder med i sin hverdag, siger underviser i fysik på HTX i Hjørring Anders Dannevig. Videnskabens år 2022 er udråbt til Videnskabens år af FN. Det bliver markeret på Aalborg Bibliotekerne, hvor de blandt andet med en udstilling sætter fokus på naturvidenskab. - Naturvidenskaben er vigtig, så vi kan forstå verden omkring os, men den er også vigtig, så vi i fremtiden kan få nogle rigtig dygtige forskere, fortæller Matilde Iversen, der er tovholder på projektet på Aalborg Bibliotekerne. En ide til fremtiden Nu mangler de tre 3.G’ere kun at skille deres vindmølle ad og vise, at den rent faktisk er transportabel. - Det er selvfølgelig ikke noget stort, men det er da en idé til fremtiden, så man selv kan producere sit eget strøm derhjemme, siger Sofie Zanani, som bliver bakket op af sin studiekammerat Simon Riisager. - Evnen til at kunne udtænke noget, og så udføre det, er da altid en positiv ting, slutter Simon Riisager. Ud over 2022 er udnævnt til videnskabsår, så er det også præcis 100 år siden, at danske Niels Bohr fik Nobelprisen i fysik for sine undersøgelser af atomets struktur.

Referat:
Fra Newtons love til transportable vindmøller. I Hjørring forvandler elever teori til praksis.